Saudi-Arabia gjør det straffbart å slå kona
Forrige uke stemte nasjonalforsamlingen i Saudia-Arabia for en historisk lov som kriminaliserer «alle former for mishandling» rettet mot kvinner og barn. Lovteksten skisserer også tiltak som krisesentere og «sosial, psykologisk og medisinsk hjelp», skriver nyhetsbyrpet Agence France-Presse. Lovbrytere risikerer én til 12 måneders fengsel eller 8000 til 81.000 i bøter. - Dette er bare begynnelsen, og den er et utmerket skritt, men veien er lang, sier Ibrahim Almugaiteeb, leder av Human Rights First Society i Saudi-Arabia til Al Jazeera. - Det vil være som borgerrettighetsbevegelsen i USA, sier han.I fjor ble Saudi-Arabia rangert til å være en av de fem verste land å være kvinne i av World Economic Forum. Frem til nå er det sharia-lovene som avgjorde skjebnen til voldsutsatte kvinner og barn. Dommerne i disse sakene har vært ansett å basere avgjørelser på private preferanser og ofte på antakelsen om at «mild avstraffing» er tillatt hvis kona er ulydig. Loven kommer i kjølvannet av flere måneder med kampanjer initiert av en lokal veldedighetsorganisasjon under parolen: "Enkelte ting kan ikke tildekkes - bekjemper kvinnevold sammen". - Vår oppgave er enorm, og stopper ikke med loven. For dette er delvis psykologisk. I denne kulturen har kvinner alltid vært menn underlegen, sier Almugaiteeb.Saudiske kvinner kan ikke bevege seg fritt uten mannlig følge, og det er forbudt for dem å kjøre bil. Nylig ble to fremstående arabiske kvinnelige aktivister dømt til fengsel for å ha forsøkt å hjelpe en kvinne som sa at hun ble mishandlet av sin ektemann. - Beskyttelse gjennom loven gir kvinner litt uavhengighet. Kvinner ble krevd å ta med en mannlig slektning, hvis de skulle anmelde forhold. Dette kravet bortfaller nå, sier Waleed Abu al-Khair, menneskerettighetsaktivist til Al-Jazeera. Lokale forkjempere ser for seg store endringer hvis loven praktiseres som tiltenkt. - Loven kan være første skritt mot endringer av restriksjoner som krevet at kvinner må ha tillatelse fra mannlige verger - far, mann eller sønn, for å starte næringsvirksomhet, søke jobb eller reise utenfor landet, avslutter Abu al-Khair.
For første gang i landets historie er det blitt straffbart å mishandle kvinner, barn og hushjelper.